Id-Direttiva tal-Kunsill
tat-30 ta’ Lulju 1964
rigward l-istħarriġ ikkordinat ta’ kull sena dwar l-investiment fl-industrija
(64/475/KEE)
IL-KUNSILL TAL-KOMUNITA EKONOMIKA EWROPEA,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 213 tiegħu;
Wara li kkunsidra l-abbozz issottomess mill-Kummissjoni;
Billi sabiex twettaq l-impenji fdati lilha skond it-Trattat, il-Kummissjoni għandu jkollha għad-dispożizzjoni tagħha l-istatistiċi ta’ kull sena dwar it-tendenza ta’ l-investiment fl-industriji tal-Komunità;
Billi fl-istħarriġ industrijali tas-sena 1962 ġiet miġbura informazzjoni bażika paragunabbli għall-ewwel darba; billi dan iċ-ċensiment ma jistax jitwettaq spiss; billi l-istatistiċi ta’ kull sena li jirrigwardaw ċerti materji bażiċi madankollu ma jistgħux jitħallew barra matul is-snin ta’ bejniethom; billi, f’dan ir-rigward, l-investiment huwa ta’ importanza hekk kbira illi l-uffiċċji ta’ l-istatistika tal-biċċa l-kbira ta’ l-Istati Membri ilhom jiġbru l-informazzjoni ta’ din il-kwalità għal numru ta’ snin;
Billi, madankollu, huwa indispensabbli li dawn l-istatistiċi ta’ kull sena jitqiegħdu għad-dispożizzjoni tal-Kummissjoni mill-Istati Membri kollha f’għamla kkoordinata rigward il-kunċett u l-metodu, sabiex ikunu jistgħu jinkisbu riżultati paragunabbli għas-sitt Stati Membri wara tqassim simili skond is-settur industrijali;
ADOTTAT DAN IR-REGOLAMENT:
Artikolu 1
L-Istati Membri, f’kooperazzjoni teknika mal-Kummissjoni, għandhom jieħdu l-passi meħtieġa kollha għalbiex iwettqu stħarriġiet ikkoordinati ta’ kull sena dwar l-investiment fl-industrija u sabiex jiżguraw illi l-ewwel stħarriġ, għas-sena 1964, jitwettaq fis-sena 1965.
Artikolu 2
Għall-għanijiet ta’ din id-Direttiva, industrija għandha tiġi ddefinita b’referenza għan-"Nomenklatura ta’ l-Industriji fil-Komunitajiet Ewropej" (NICE) [1]
Fil-każ ta’ l-impriżi ż-żgħar l-istħarriġ jista’ jitwettaq bit-teħid tal-kampjunu mingħajr għażla.
Artikolu 3
Iċ-ċifri li jridu jiġu rreġistrati għandhom ikunu dawk rigward in-nefqa ta’ kull sena ta’ l-investiment (inkluż l-impjant mibni mill-impriżi nfushom), imqassam kif ġej:
(a) Il-makkinarju, l-impjant, il-vetturi;
(b) Il-kostruzzjoni tal-bini;
(ċ) Ix-xiri tal-bini u ta’ l-art eżistenti.
L-investimenti ta’ natura soċjali għandhom, meta possibbli, jiġu rreġistrati f’reġistru separat u globali.
Artikolu 4
Bla ħsara għal kwalunkwe leġislazzjoni nazzjonali dwar is-segretezza ta’ l-istatistika, ir-riżultati ta’ l-istħarriġiet, imqassma skond is-settur industrijali, għandhom jintbagħtu lill-Kummisjoni.
Artikolu 5
Din id-Direttiva hija indirizzata lill-Istati Membri.
Magħmula fi Brussel, it-30 ta’ Lulju 1964.